FI Euroopan unionin virallinen lehti C 140/20

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 140/11

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”CAMEMBERT DE NORMANDIE”

EY-N:o: FR-PDO-0217-01049-12.10.2012

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Kansalliset vaatimukset —  Muuta (täsmennettävä)

2. Muutoksen/muutosten tyyppi

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Muutoksilla pyritään vahvistamaan tuotteen maantieteelliseen alkuperään nivoutuvia ominaisuuksia ja laatua sekä suojelemaan SAN-merkinnän saaneen Camembert de Normandie -juuston mainetta.

Tuotteen kuvaus

Camembert de Normandie -juuston valmistus raakamaidosta kuvataan kohdassa 2 ”Tuotteen kuvaus”. Tuotteen painon määritelmää (pakkauksen nettopaino) ja aistinvaraisia ominaisuuksia on täsmennetty.

Maantieteellinen alue

Camembert de Normandie -juuston maantieteellistä aluetta on muutettu: siinä on tätä nykyä 1 557 kuntaa (poistettu 1 678 kuntaa). Maantieteellisen alueen pieneneminen johtuu siitä, että yhteyttä Camembert de Normandie -nimityksen ja normandialaisten nurmituotantojärjestelmien välillä on tiukennettu. Lisäksi on määritelty nimityksen ydinalue ja sen ominaisuudet (luonnonympäristö/käyttö). Alue pieneni myös sen vuoksi, että tuotantoedellytyksiä tarkistettiin: yhteyttä maantieteellisen alkuperään vahvistettiin ottamalla käyttöön velvollisuus käyttää maidon tuotannossa tietyssä määrin normandiankarjaa ja pääsääntöisesti laidunruokintaa. Eritelmässä esitetyt uudet tuotantoedellytykset täyttyvät kaikissa maantieteelliseen alueeseen kuuluvissa kunnissa.

Alkuperätodisteet

Kohtaa 1 on muutettu kansallisen lainsäädännön muutosten vuoksi. Nykyään toimijoilta vaaditaan ilmoitus, jossa ne vakuuttavat pystyvänsä noudattamaan hakemaansa tunnukseen liittyvän eritelmän vaatimuksia.

Hygienialaitteista tarvitaan erillinen ilmoitus.

Lainsäädännössä säädetään ilmoituksista, joiden avulla ryhmittymä saa tarvittavat tiedot Camembert de Normandie -alkuperänimityksellä tuotettujen määrien asianmukaista kirjaamista ja seurantaa varten.

Rekisterien pitoa ja tuotteen valvontaa koskevia kohtia on täydennetty.

Tuotantomenetelmä

Monia valmistusmenetelmän kohtia on täsmennetty niiden maidon tuotantoa ja juuston valmistusta koskevien perinteisten menetelmien kuvauksen parantamiseksi, jotka antavat Camembert de Normandie -juustolle sen ominaisuudet ja maineen.

Maidon tuotanto-olosuhteet

Koska Normandialle on ominaista erityisesti normandiankarja, Camembert de Normandie -juuston valmistuksessa käytetään osaksi maitoa, joka saadaan normandiankarjaan kuuluvista lehmistä. Niiden osuuden maatilan karjasta on oltava vähintään 50 % toukokuun 1. päivästä toukokuuta 2017 alkaen. Eläinrotu tarkistetaan nautaeläinpassiin merkityllä rotukoodilla 56 x 56.

Laidunvoittoisen ruokinnan varmistamiseksi lypsylehmien ruokintaolosuhteita on täsmennetty. Lehmät laiduntavat vähintään kuusi kuukautta vuodessa. Tiloilla on jokaista lypsylehmää kohden vähintään 0,33 hehtaaria nurmialaa, josta vähintään 0,25 hehtaaria on laidunmaata, jonne pääsee lypsyasemilta. Lisäksi tiloilla on kaksi hehtaaria nurmialaa jokaista hehtaaria kohden, jolla tuotetaan säilörehuna käytettävää maissia.

Jotta yhteys maantieteelliseen alueeseen olisi vahvempi, karjan perusravinnosta 80 prosenttia kuiva-aineena ilmaistuna on peräisin tilalta. Laidunkauden ulkopuolella lypsylehmillä on saatavillaan päivittäin heinää. Täydennysrehua saa antaa kalenterivuodessa 1 800 kilogrammaa karjaan kuuluvaa lehmää kohden. Sallitut rehut ja täydennysrehut luetellaan eritelmässä.

Käytettävän maidon tyyppiä on täsmennetty. Sen on oltava lehmänmaitoa, jonka rasvapitoisuus on vakioitu poistamalla rasva osasta maitoa ja joka sekoitetaan täysmaitoon. Rasvaa voidaan poistaa myös kuorimalla kerma maidon päältä. Maitoa saa varastoida enintään 72 tunnin ajan ensimmäisestä lypsystä siihen, kun maitoa aletaan hapattaa. Maidon hapattamista ja raakamaidon käsittelylinjojen jäljitettävyyttä koskevat tekniset edellytykset täsmennetään eritelmässä.

Juuston tuotanto-olosuhteet

Tuotteen valmistusmenetelmän kuvauksen parantamiseksi tarkennetaan juoksetuksen, juustouman leikkaamisen, muotituksen ja valutuksen edellytyksiä. Juustouman muotituskerrat on nostettu neljästä viiteen.

Juustojen käsittelystä ja lisäaineiden käytöstä niiden valmistuksessa on olemassa yleisiä säännöksiä.

Uudet tekniikat, joista osa liittyy käsittelyyn ja lisäaineisiin, kuten mikrosuodatus, maidon osittainen tiivistäminen tai kypsytyksessä käytetyt entsyymit, saattavat kuitenkin vaikuttaa alkuperänimityksellä suojattujen juustojen ominaisuuksiin. Erityisesti joidenkin entsyymien käyttö lisäaineena vaikuttaa olevan ristiriidassa alkuperänimityksellä suojattujen tuotteiden keskeisten ominaispiirteiden säilyttämisen kanssa.

Sen vuoksi alkuperänimitysten tuote-eritelmässä täsmennetään nykyiset maitoon ja juustonvalmistukseen liittyvät käsittelyä ja lisäaineita koskevat käytännöt, jotta eritelmään sisältymättömät uudet käytännöt eivät vaikuttaisi haitallisesti alkuperänimityksellä suojattujen juustojen ominaisuuksiin.

Maito juoksetetaan enintään 330 litran sammiossa. Näin saadaan sopiva, muotituskapasiteettia vastaava määrä juustomassaa. Juoksetusedellytykset (lämpötila ja enimmäisannokset) täsmennetään eritelmässä.

Juustoumaa voidaan ennen muotitusta leikata kevyesti pystytasossa lankaleikkurilla. Lankaleikkuria saa käyttää sammiossa enintään kaksi kertaa.

Juustouma pannaan muotteihin heti leikkauksen jälkeen. Heran juoksutus on kielletty. Juustoumaa nostetaan sammiosta joko koneellisesti nivelvartisilla kauhoilla tai käsin pitkävartisilla kauhoilla.

Juustouma siirretään muottiin viidellä kauhallisella, ja jokaisen kauhallisen välillä on oltava vähintään 40 minuuttia. Hera saa valua muoteista pakottamatta vähintään 18 tunnin ajan ensimmäisestä kauhallisesta.

Perinteisessä menetelmässä juustouma pannaan muotteihin käsin, ja valutus tapahtuu verkkopintaisella pöydällä yksittäisissä muoteissa, joita ei liikutella.

Juustoja käännetään enintään kerran toukokuun 1. päivästä toukokuuta 2017 alkaen. Käännettyjen juustojen päälle pannaan metallilevy, josta kohdistuu juustoon kevyt puristus.

Juuston pintaa voidaan suolaamisen jälkeen ja ennen kypsytystä kuivata enintään 24 tuntia.

Juuston kypsytys ja pakkaaminen

Juustokellarissa kypsytettyjä juustoja ei voi pakata ennen kuin juoksettamispäivästä on kulunut 13 päivää. Juustoja ei voi lähettää yrityksestä ennen kuin juoksetuksesta on kulunut 17 päivää, ja asiakkaille niitä voidaan toimittaa vasta juoksetusta seuraavasta 22. päivästä alkaen.

Yhteys

Eritelmän tämä osa on kirjoitettu uudelleen yhtenäisen asiakirjan mallin mukaisesti (maantieteellisen alueen erityisyys/tuotteen erityisyys/syy-seuraussuhde, joka yhdistää maantieteellisen alueen tuotteen laatuun tai ominaisuuksiin). Sitä on myös täydennetty valmistusmenetelmään sekä niihin maidon tuotannon ja juuston valmistuksen perinteisiin edellytyksiin, jotka antavat Camembert de Normandie -juustolle sen ominaisuudet ja maineen, tehtyjen täsmennysten perusteella.

Merkinnät

Jotta eritelmä olisi kansallisen lainsäädännön mukainen, siitä on poistettu INAO:n logon pakollista käyttöä koskeva määräys. SAN-logon käyttö edellyttää, että juustoon tehdään merkintä ”Appellation d’origine protégée” (suojattu alkuperänimitys) tai ”AOP” (SAN).

Lisäksi on poistettu mahdollisuudet vapaaehtoiseen merkintään ”moulage à la louche” (kauhalla muotteihin pantu) ja ”fabriqué au lait cru” (valmistettu raakamaidosta). Raakamaidosta valmistettujen juustojen merkintöihin nimittäin sovelletaan juustoista ja juustotuotteista annettua kansallista säädöstä 2007–628. Lisäksi, koska ilmaisulla ”louche” (kauha) on monta merkitystä eikä sitä ole varattu SAN-juustoille, se päätettiin poistaa SAN-juuston ”Camembert de Normandie” eritelmästä.

Kansalliset vaatimukset

Eritelmään on lisätty taulukko Camembert de Normandie -juuston tarkastettavista pääkohdista ja arviointiperusteista.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”CAMEMBERT DE NORMANDIE”

EY-N:o: FR-PDO-0217-01049-12.10.2012

SMM ( ) SAN ( X )

1. Nimi

”Camembert de Normandie”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Camembert de Normandie on raakamaidosta valmistettu pehmeämassainen, kevyen suolainen juusto, jonka rasvapitoisuus kuivauksen jälkeen on vähintään 45 grammaa rasvaa 100 grammassa juustoa ja kuiva-ainepitoisuus vähintään 115 grammaa juustoa kohden.

Camembert de Normandie -juustolla on seuraavat ominaisuudet:

— muodoltaan tasapintainen lieriö, jonka halkaisija on 10,5–11 cm; pakkaukseen merkitty vähimmäisnettopaino 250 g,

— valkoinen, pintahomeen muodostama nukkapintainen kuori, jossa voi olla punaisia laikkuja,

— juuston sisäväri vaihtelee norsunluunvalkoisesta vaaleankeltaiseen, massa on läpikotaisin kypsytetty, tasainen ja joustava,

— hennon suolainen maku, joka on aluksi maitomainen ja hento mutta muuttuu juuston kypsyessä selkeämmäksi ja hedelmäisemmäksi.

3.3 Raaka-aineet (ainoastaan jalostetut tuotteet)

Camembert de Normandien valmistuksessa käytetty maito saadaan maatiloilta, joiden karjasta vähintään 50 % on normandiankarjaan kuuluvia lypsylehmiä toukokuun 1. päivästä toukokuuta 2017 alkaen.

3.4 Rehu (ainoastaan eläinperäiset tuotteet)

Jotta maantieteellisen alueen ja tuotteen välille syntyisi alueen erityisen ravinnon ansiosta tiivis yhteys, lehmät ovat laitumella vähintään kuusi kuukautta vuodesta. Tiloilla on jokaista lypsylehmää kohden vähintään 0,33 hehtaaria nurmialaa, josta vähintään 0,25 hehtaaria on laidunmaata, jonne pääsee lypsyasemilta. Lisäksi tiloilla on kaksi hehtaaria nurmialaa jokaista hehtaaria kohden, jolla tuotetaan säilörehuna käytettävää maissia.

Karjan perusravintona käytettävästä rehusta 80 prosenttia (kuiva-aineena ilmaistuna) on tilalla tuotettua. Täydennysrehua saa antaa kalenterivuodessa 1 800 kilogrammaa lypsylehmää kohden. Sallitut rehut ja täydennysrehut luetellaan eritelmässä.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maito tuotetaan ja juustot valmistetaan, kypsytetään ja pakataan 4 kohdassa määritetyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Juustojen kypsytys- ja pakkaustoimet kytkeytyvät tiiviisti toisiinsa, ja ne suoritetaan siten 4 kohdassa määritetyllä maantieteellisellä alueella. Kypsytysvaiheeseen sisältyy nimittäin juustokellarissa säilytystä ja tarvittaessa lisäkypsytystä pakkaamisen jälkeen.

3.7 Merkintöjä koskevat erityiset säännöt

Jokaisessa juustossa, joka pidetään kaupan SAN-merkinnällä ”Camembert de Normandie” varustettuna, on oma etikettinsä, johon on merkitty asianomainen suojattu alkuperänimitys ja maininta ”Appellation d’origine protégée” tai ”AOP”. Euroopan unionin SAN-tunnuksen merkintä on pakollinen.

4. Maantieteellisen alueen tarkka rajaus

Maito tuotetaan ja juustot valmistetaan, kypsytetään ja pakataan seuraavat kantonit tai kantonien osat käsittävällä maantieteellisellä alueella:

Calvadoksen departementti

Kokonaisuudessaan kantonit Bény-Bocage, Blangy-le-Château, Cambremer, Caumont-l’Éventé, Condé-sur-Noireau, Dozulé, Falaise, Honfleur, Isigny-sur-Mer, Lisieux, Livarot, Mézidon-Canon, Orbec, Pont-l’Évêque, Saint-Pierre-sur-Dives, Saint-Sever-Calvados, Trévières, Trouville-sur-Mer, Vassy ja Vire; Aunay-sur-Odonin kantoni lukuun ottamatta Bauquayn kuntaa; Balleroyn kantoni lukuun ottamatta kuntia Bucéels, Chouain ja Condé-sur-Seulles; Bayeux'n kantoni lukuun ottamatta kuntia Nonant, Saint-Martin-des-Entrées ja Saint-Vigor-le-Grand; Bourguebusin kantonissa kunnat Airan, Cesny-aux-Vignes, Moult ja Ouézy; Bretteville-sur-Laizem kantonissa kunnat Grimbosq, Maizières ja Les Moutiers-en-Cinglais; Cabourgin kantoni lukuun ottamatta kuntia Colombelles, Hérouvillette ja Ranville; Évrecyn kantonissa kunnat La Caine, Curcy-sur-Orne, Goupillières, Hamars, Montigny, Ouffières, Préaux-Bocage, Saint-Martin-de-Sallen ja Trois-Monts; Falaisen kantonit lukuun ottamatta kuntia Bons-Tassilly, Damblainville, Eraines, Fresnes-la-Mère, Pertheville-Ners, Potigny, Saint-Germain-Langot, Saint-Pierre-Canivet, Soumont-Saint-Quentin, Ussy, Versainville ja Villy-lez-Falaise; Morteaux-Couliboeufin kantonissa kunnat Bernières-d’Ailly, Courcy, Crocy, Louvagny, Le Marais-la-Chapelle, Les Moutiers-en-Auge, Norrey-en-Auge, Vicques ja Vignats; Ouistrehamin kantonissa Ouistrehamin kunta; Ryesin kantonissa kunnat Commes, Longues-sur-Mer, Magny-en-Bessin, Le Manoir, Manvieux; Tilly-sur-seullesin kantonissa Saint-Vaast-sur-Seullesin kunta; Thury-Harcourtin kantoni lukuun ottamatta kuntia Acqueville, Cesny-Bois-Halbout, Espins, Martainville, Placy ja Tournebu; Troarnin kantoni lukuun ottamatta kuntia Cagny, Cuverville, Démouville, Emiéville, Giberville, Sannerville, Touffréville ja Vimont; Villers-Bocagen kantoni lukuun ottamatta kuntia Banneville-sur-Ajon, Courvaudon, Landes-sur-Ajon, Le Locheur, Maisoncelles-sur-Ajon, Le Mesnil-au-Grain, Missy ja Saint-Aignan-le-Malherbe.

Euren departementti

Kokonaisuudessaan Beuzevillen kantoni; Beaumesnilin kantoni lukuun ottamatta kuntia Ajou ja Gouttières; Bernayn kantonissa kunnat Caorches-Saint-Nicolas ja Saint-Victor de Chrétienville; Breteuil'n kantonissa kunnat Cintray ja Francheville; Brionnen kantonissa kunnat Le Bec Helloin ja Brionne; Broglien kantoni lukuun ottamatta kuntia Broglie ja Ferrières-Saint-Hilaire; Cormeilles'n kantoni lukuun ottamatta Fresne-Cauvervillen kuntaa; Montfort-sur-Rislen kantonissa kunnat Appeville-Annebault, Authou, Condé-sur-Risle, Freneuse-sur-Risle, Glos-sur-Risle, Montfort-sur-Risle ja Pont-Authou; Pont-Audemerin kantoni lukuun ottamatta kuntia Colletot, Fourmetot, Manneville-sur-Risle ja Saint-Mards-de-Blacarville; Quillebeuf-sur-Seinen kantonissa kunnat Bouquelon, Marais-Vernier, Sainte-Opportune-la-Mare ja Saint-Samson-de-la-Roque; Ruglesin kantoni lukuun ottamatta Chéronvilliersin kuntaa; Saint-Georges-du-Vièvren kantonissa kunnat Lieurey, Noards, La Noë-Poulain, La Poterie Mathieu ja Saint-Christophe-sur-Condé; Thibervillen kantoni lukuun ottamatta kuntia Barville, Bazoques, Boissy-Lamberville, Bournainville-Faverolles, Le Favril, Folleville, Giverville ja Heudreville-en-Lieuvin.

Manchen departementti

Kokonaisuudessaan kantonit Avranches, Barenton, Barneville-Carteret, Beaumont-Hague, Brécey, Bréhal, Bricquebec, Canisy, Carentan, Cerisy-la-Salle, Cherbourg, Coutances, Equeurdreville-Hainneville, Gavray, Granville, La Haye-du-Puits, La Haye-Pesnel, Isigny-le-Buat, Jullouville, Juvigny-le-Tertre, Lessay, Marigny, Montebourg, Montmartin-sur-Mer, Mortain, Octeville, Percy, Périers, Les Pieux, Saint-Clair-sur-l’Elle, Saint-Hilaire-du-Harcoët, Saint-Jean-de-Daye, Saint-Lô, Saint-Malo-de-la-Lande, Sainte-Mère-Eglise, Saint-Ovin, Saint-Pois, Saint-Sauveur-Lendelin, Saint-Sauveur-le-Vicomte, Sartilly, Sourdeval, Le Teilleul, Tessy-sur-Vire, Torigni-sur-Vire, Tourlaville, Valognes, Vesly, Villedieu-les-Poêles; Duceyn kantoni lukuun ottamatta kuntia Céaux, Courtils, Crollon ja Précey; Quettehoun kantoni lukuun ottamatta kuntia Anneville-en-Saire, Barfleur, Montfarville, La Pernelle, Réville, Sainte-Geneviève ja Valcanville; Saint-Jamesin kantonissa kunnat Hamelin, Saint-Aubin-de-Terregatte, Saint-Laurent-de-Terregatte ja Saint-Senier-de-Beuvron; Saint-Pierre-Eglisen kantoni lukuun ottamatta kuntia Clitourps, Gatteville-le-Phare, Gouberville, Néville-sur-Mer ja Tocqueville.

Ornen departementti

Kokonaisuudessaan kantonit Athis-de-l’Orne, Briouze, Carrouges, Domfront, Écouché, Exmes, La Ferté-Frênel, La Ferté-Macé, Flers, Gacé, Juvigny-sous-Andaine, Le Merlerault, Messei, Mortrée, Passais, Putanges-Pont-Ecrepin, Tinchebray, Vimoutiers; Aiglen kantonit lukuun ottamatta kuntia Aube, Irai, Saint-Martin-d’Ecublai, Rai ja Vitrai-sous-l’Aigle; Alençonin kantonit lukuun ottamatta kuntia Colombiers, Cuissai, Lonrai; Argentanin kantonit lukuun ottamatta kuntia Commeaux, Occagnes, Sévigny; Bazoches-sur-Hoënen kantonissa kunnat Bure, La Mesnière, Saint-Aubin-de-Courteraie, Saint-Ouen-de-Sécherouvre ja Soligné-la-Trappe; Courtomerin kantonissa kunnat Brullemail, Courtomer, Ferrières-la-Verrerie, Godisson, Le Plantis, Saint-Agnan-sur-Sarthe, Saint-Léonard-des-Parcs, Tellières-le-Plessis; Longny-au-Perchen kantonissa kunnat Monceaux-au-Perche ja Saint-Victor-de-Réno; Le Mêle-sur-Sarthen kantoni lukuun ottamatta kuntia Aunay-les-Bois, Boitron, Essay ja Menil-Erreux; Mortagne-au-Perchen kantonissa Feings'n kunta; Moulins-la-Marchen kantoni lukuun ottamatta kuntia Bonnefoi, Les Genettes ja Les Aspres; Pervenchèresin kantonissa kunnat Barville, Coulimer, Parfondeval, Pervenchères, Saint-Julien-sur-Sarthe, Saint-Quentin-de-Blavou ja Vidai; Rémalardin kantonissa Boissy-Maugisin kunta; Séesin kantoni lukuun ottamatta kuntia Aunou-sur-Orne, Neauphe-sous-Essai ja Sées; Tourouvren kantonissa kunnat Autheuil, Bivilliers, Bubertre, Champs, Lignerolles ja Tourouvre; Trun'n kantoni lukuun ottamatta kuntia Bailleul, Brieux, Fontaine-les-Bassets, Guêprei ja Villedieu-les-Bailleul.

5. Yhteys maantieteelliseen alueeseen

5.1 Maantieteellisen alueen erityisyys

Camembert de Normandie -juuston maantieteellinen alue kattaa Basse Normandien kolme departementtia (Calvados, Manche ja Orne) sekä Euren departementin länsireunan. Alueella vallitsee meri-ilmasto, maasto on pensasvaltaista ja alueella on tiivis vesistöjen verkosto lukuisine soineen.

Tällä perinteikkäällä juuston tuotantoalueella on syntynyt kolme Normandian tärkeimmistä juustoista: Livarot, Camembert de Normandie ja Pont L’Évêque. Siellä on kehitetty dynaamista pehmeämassaisten juustojen valmistusta ja erityistä maidontuotantoa. Maidontuotannon erityisyys riippuu yhtä aikaa lypsyrodusta eli normandiankarjasta ja lehmien ravinnosta eli nurmirehun suuresta osuudesta ja vähintään 6 kuukautta vuodessa kestävästä laidunkaudesta.

5.2 Tuotteen erityisyys

Camembert de Normandie on saanut nimensä kolmisenkymmentä kilometriä Lisieux'n eteläpuolella sijaitsevasta Camembertin kylästä. Ensimmäiset kirjalliset merkinnät ovat peräisin 1600-luvulta, ja niissä mainitaan erinomaiset juustot, joita myytiin juustojen kypsyttäjille ”en blanc” (valkoisina). 1800-luvun toisella puoliskolla eräät juustolat toimivat pioneereina tämän juuston valmistuksessa, ja se nousikin kansan suosioon, kun sitä pystyttiin rautatieverkoston ansiosta viemään kaupunkeihin.

Todellisen maineen se sai 1900-luvun alussa ja ensimmäisen maailmansodan aikana, jolloin juustonvalmistajat valmistivat camemberteja toimittaakseen niitä Ranskan armeijalle ja vastatakseen koko kansan kasvavaan kysyntään. Kysynnän seurauksena nimityksellä ”camembert” ja erilaisilla alkuperämaininnoilla varustettujen juustojen tuotanto kasvoi huomattavasti, mutta loppujen lopuksi ainoastaan ”Camembert de Normandie” sai Ranskassa valvotun alkuperänimityksen, sillä se valmistettiin perinteisin menetelmin kunnioittaen yhteyttä Normandian alueeseen. Menetelminä ovat muun muassa raakamaidon käyttö sekä juustouman useassa vaiheessa tapahtuva muotitus ja pakottamaton valutus.

Camembert de Normandie -juusto tunnetaan tasapäisen lieriön muodosta, valkoisesta pintahomeen muodostamasta nukkapintaisesta kuoresta, tasaisesta ja joustavasta massasta, jonka väri vaihtelee norsunluunvalkoisesta vaaleankeltaiseen sekä hennon suolaisesta mausta, joka on aluksi maitomainen ja hento mutta muuttuu juuston kypsyessä selkeämmäksi ja hedelmäisemmäksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM)

Camembert de Normandien maantieteellisen alueen ja juuston ominaisuuksien välinen yhteys juontuu siitä, kun nurmiviljelyyn soveltuvat luonnonolosuhteet ja Normandialle ominaiset kasvatusmenetelmät yhdistyvät Camembert de Normandie -juuston perinteisestä valmistuksesta kumpuavaan osaamiseen.

Maidon erityisyys johtuu lehmien runsaasta laiduntamisesta (yleensä maaliskuusta marraskuuhun), lauhasta ilmastosta, nurmilaidunten yleisyydestä ja normandiankarjasta, johon kuuluvia lehmiä on käytetty alueella yli sadan vuoden ajan niiden antaman maidon vuoksi, joka soveltuu hyvin juuston valmistukseen. Koska maidon proteiinipitoisuus on korkea ja se soveltuu hyvin juuston valmistukseen, siitä saadaan kiinteää juustomassaa, joka voidaan panna muotteihin kimpaleina ja josta hera valuu helposti pois.

Juuston valmistukseen liittyvä osaaminen on kehittynyt kurinalaisten menetelmien (eläinten ruokinta, lypsyhygienia, raakamaidon käyttö, rasvan osittainen poisto, juoksutus altaissa, useassa vaiheessa tapahtuva muotitus, pakottamaton valutus) ympärille, ja niiden ansiosta alueella tuotettua maitoa voidaan hyödyntää onnistuneesti.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (4))

https://www.inao.gouv.fr/fichier/CDCCamembertdeNormandie.pdf

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.